Captain Phillips

Το ***Captain Phillips*** είναι αμερικανικό βιογραφικό, περιπετειώδες θρίλερ παραγωγής 2013, σε σκηνοθεσία Πολ Γκρίνγκρας. Η ταινία είναι βασισμένη στην κατάληψη του εμπορικού πλοίου ''Maersk Alabama'' που έλαβε χώρα το 2009 και διηγείται την ιστορία του Καπετάνιου Ρίτσαρντ Φίλιπς, ενός Αμερικανού εμπορικού ναυτικού, ο οποίος κρατήθηκε όμηρος από Σομαλούς πειρατές. Στην ταινία πρωταγωνιστεί ο Τομ Χανκς στον ρόλο του Φίλιπς, πλαισιωμένος από τον Μπαρκάντ Αμπντί στον ρόλο του επικεφαλής πειρατή, Αμπντουάλι Μούσα.

Το σενάριο, το οποίο γράφτηκε από τον Μπίλι Ρέι, είναι βασισμένο στο βιβλίο *A Captain's Duty: Somali Pirates, Navy SEALs, and Dangerous Days at Sea*, το οποίο συνέγραψε ο Φίλιπς μαζί με τον Στεφάν Τάλτι και κυκλοφόρησε το 2010. Η ταινία έκανε πρεμιέρα στις 27 Σεπτεμβρίου 2013 στο Κινηματογραφικό Φεστιβάλ της Νέας Υόρκης, ενώ στις κινηματογραφικές αίθουσες κυκλοφόρησε στις 11 Οκτωβρίου 2013. Απέσπασε θετικά σχόλια από τους κριτικούς κι έγινε εισπρακτική επιτυχία, αποφέροντας έσοδα $220 εκατομμύρια, έχοντας ως προϋπολογισμό $55 εκατομμύρια. Η ταινία *Captain Phillips* έλαβε επίσης έξι υποψηφιότητες για βραβείο Όσκαρ, συμπεριλαμβανομένων των κατηγοριών της Καλύτερης Ταινίας, του Καλύτερου Προσαρμοσμένου Σεναρίου και του Β' Ανδρικού Ρόλου για την ερμηνεία του Αμπντί.

## Πλοκή
Ο Καπετάνιος Ρίτσαρντ Φίλιπς αναλαμβάνει τη διοίκηση του Maersk Alabama, ενός άοπλου εμπορικού πλοίου από το λιμάνι του Σαλάλαχ στο Ομάν, με διαταγή να πλεύσει μέσω του Κόλπου του Άντεν στη Μομπάσα, γύρω από το Κέρατο της Αφρικής. Γνωρίζοντας για την πειρατική δραστηριότητα στα παράλια της Σομαλίας, δίνει διαταγή για αυστηρά μέτρα ασφαλείας και πραγματοποιεί ασκήσεις κινδύνου.

Κατά τη διάρκεια μιας άσκησης, το πλοίο καταδιώκεται από Σομαλούς πειρατές, αλλά καταφέρνουν να τους ξεφύγουν. Την επόμενη μέρα, οι πειρατές επιστρέφουν και, με επικεφαλής τον Αμπντουάλι Μούσα, επιβιβάζονται στο πλοίο παρά τις υπεράνθρωπες προσπάθειες του πληρώματος να τους εμποδίσουν. Οι πειρατές αναλαμβάνουν τον έλεγχο του πλοίου και αιχμαλωτίζουν τον Φίλιπς όταν ο ίδιος σταματάει τις μηχανές του πλοίου και λέει στο πλήρωμα να κρυφτεί στο μηχανοστάσιο. Ο Φίλιπς προσφέρει στον Μούσα τα χρήματα του χρηματοκιβωτίου, 30.000 δολάρια, αλλά ο Μούσα, υπό τις διαταγές του αφεντικού του, έχει ως στόχο να πάρει ομήρους το πλοίο και το πλήρωμα, με αντάλλαγμα εκατομμύρια δολάρια που θα εισπράξει από τη ναυτιλιακή εταιρία.

Ένα μέλος του πληρώματος καταφέρνει να κόψει την ηλεκτροδότηση του πλοίου και το βυθίζει στο σκοτάδι. Καθώς ο Μούσα επιχειρεί να ψάξει το μηχανοστάσιο, μέλη του πληρώματος τον αιχμαλωτίζουν. Στην προσπάθεια να διαπραγματευτούν με τους άλλους τρεις πειρατές, τα μέλη του πληρώματος κανονίζουν να ανταλλάξουν τον Φίλιπς με τον Μούσα, δίνοντάς τους τη σωστική λέμβο του πλοίου. Ωστόσο, οι πειρατές αναγκάζουν τον Φίλιπς να μπει στη σωστική λέμβο και τον παίρνουν όμηρο, με σκοπό να ζητήσουν λύτρα.

Καθώς η λέμβος κατευθύνεται προς την ακτή, επικρατεί ένταση ανάμεσα στους πειρατές όταν χάνουν επαφή με το μητρικό τους σκάφος και όταν, αργότερα, έρχονται αντιμέτωποι με το αντιτορπιλικό USS Bainbridge του Πολεμικού Ναυτικού των ΗΠΑ. Όταν καταφτάνει και δεύτερο πλοίο του πολεμικού ναυτικού, ο Φίλιπς επιχειρεί να διαπραγματευτεί με τον Μούσα, ο οποίος ισχυρίζεται ότι έχει έρθει πολύ μακριά για να παραδοθεί. Εν τω μεταξύ, ο καπετάνιος του Bainbridge, Φρανκ Καστελάνο, λαμβάνει διαταγές να αποτρέψει τους πειρατές να φτάσουν στην ηπειρωτική χώρα με οποιοδήποτε μέσο είναι απαραίτητο.

Τη νύχτα, ο Φίλιπς καταφέρνει να δραπετεύσει και επιχειρεί να κολυμπήσει προς τα πλοία, αλλά το ναυτικό αδυνατεί να τον αναγνωρίσει και έτσι δεν καταφέρνουν να τον σώσουν. Οι πειρατές πυροβολούν κατά του Φίλιπς κι εκείνος επιστρέφει στη λέμβο. Καθώς ο Καστελάνο διαπραγματεύεται με τον Μούσα και τον πείθει να επιβιβαστεί στο Bainbridge, πιστεύοντας πως θα συναντήσει τους Γηραιούς της φυλής του με σκοπό τη διαπραγμάτευση των λύτρων για τον Φίλιπς, τρεις βατραχάνθρωποι λαμβάνουν θέσεις για να πυροβολήσουν ταυτόχρονα τους υπόλοιπους τρεις πειρατές.

Στη λέμβο, ένας από τους πειρατές, ο Νατζί βρίσκει τον Φίλιπς να γράφει ένα αποχαιρετιστήριο γράμμα στη σύζυγό του και όταν επιχειρεί να του το πάρει, ο Φίλιπς του επιτίθεται. Πιάνονται όλοι στα χέρια και ο Νατζί, παίρνοντας τον πλήρη έλεγχο, διατάζει να δέσουν τον Φίλιπς και να του κλείσουν τα μάτια με ένα πανί. Μέσα στο χάος, οι τρεις ελεύθεροι σκοπευτές αποκτούν καθαρό στόχο και καταφέρνουν να πυροβολήσουν, σκοτώνοντας τους πειρατές. Ο Μούσα συλλαμβάνεται για πειρατεία και ο Φίλιπς διασώζεται, ο οποίος βρίσκεται σε κατάσταση σοκ και είναι αποπροσανατολισμένος, ενώ ευχαριστεί την ομάδα διάσωσης.

## Ηθοποιοί και χαρακτήρες

### Πλήρωμα ''Maersk Alabama'' και σύμμαχοι
* Τομ Χανκς ως Ρίτσαρντ «Ριτς» Φίλιπς / «Ιρλανδός», Καπετάνιος
* Κάθριν Κίνερ ως Άντρεα Φίλιπς, η σύζυγος του Φίλιπς
* Μάικλ Τσέρνους ως Σέιν Μέρφι, Υποπλοίαρχος
* Ντέιβιντ Γουαρσόφσκι ως Μάικ Πέρι, Επικεφαλής Μηχανικός
* Κόρεϊ Τζόνσον ως Κεν Κουίν, Πηδαλιούχος
* Κρις Μάλκι ως Τζον Κρόναν, ανώτερο μέλος του πληρώματος
* Μαρκ Χόλντεν ως Γουίλιαμ Ρίος, λοστρόμος
* Άνγκους ΜακΊνες ως Ίαν Γουάλερ, μέλος του πληρώματος
* Λούις Μαχόνι ως Ήθαν Στολ, μέλος του πληρώματος
* Βιντσένζο Νικόλι ως Άντριου, μέλος του πληρώματος
* Μαρία Ντίζια ως Άλισον ΜακΚολ
* Τζον Μάγκαρο ως Νταν Φίλιπς
* Τζίτζι Ρέινς ως Μαράια Φίλιπς
* Ριάν Στιλ ως Μπερνέτι

### Πειρατές και σύμμαχοι
* Μπαρκάντ Αμπντί ως Αμπντουάλι Μούσα, επικεφαλής των πειρατών
* Μπαρκάντ Αμπντιράμαν ως Άνταν Μπιλάλ
* Φεϊζάλ Αχμέντ ως Νουρ Νατζί
* Μαχάτ Μ. Άλι ως Γουαλίντ Έλμι
* Μοχάμεντ Άλι ως Ασάντ
* Ιμπραχίμ Μααλίμ ως Χουφάν
* Ιντούρους Σις ως Ιντούρους
* Αζίζ Μοζάμεντ ως Νταούντ
* Νασίρ Χαμάς ως Ίκο

### Ναυτικό των ΗΠΑ και σύμμαχοι
* Γιουλ Βάσκεζ ως Διοικητής Φρανκ Καστελάνο, διοικητής του πλοίου USS *Bainbridge*
* Μαξ Μαρτίνι ως Διοικητής Βατραχανθρώπων
* Ομάρ Μπερντούνι ως Νίμο, Σομαλός μεταφραστής που εργάζεται στο Ναυτικό των ΗΠΑ
* Ντανιέλ Άλμπερτ ως Ο'Μπράιεν, Επικεφαλής Ιατρικής Ομάδας
* Νέιθαν Κόμπλερ ως Κόμπλερ, υπεύθυνος Ιατρικής Ομάδας

## Παραγωγή
### Ανάπτυξη

Λίγο μετά τη δημοσίευση των απομνημονευμάτων του Ρίτσαρντ Φίλιπς, *A Captain's Duty*, το 2010, η Sony Pictures απέκτησε τα κινηματογραφικά δικαιώματα. Τον Μάρτιο του 2011, διαβάζοντας το προσχέδιο του σεναρίου που είχε γράψει ο Μπίλι Ρέι, ο Τομ Χανκς συμφώνησε να συμμετάσχει στο πρότζεκτ. Τον επόμενο Ιούνιο, προσφέρθηκε στον Πολ Γκρίνγκρας να σκηνοθετήσει την προσαρμογή της μέχρι τότε άτιτλης ταινίας. 

Ακολούθησε μία παγκόσμια αναζήτηση για να βρεθεί το υποστηρικτικό καστ της ταινίας και, πιο συγκεκριμένα, οι ηθοποιοί που θα ενσάρκωναν τους Σομαλούς πειρατές. Από αυτήν την αναζήτηση, ανάμεσα από 700 υποψηφίους στο κάλεσμα για κάστινγκ του 2011 στο Κέντρο Κοινότητας Μπράιαν Κόιλ στο Σένταρ-Ρίβερσαϊντ στη Μινεάπολη, επιλέχθηκαν οι Μπαρκάντ Αμπντί, Μπαρκάντ Αμπντιράμαν, Φεϊζάλ Αχμέντ και Μαχάτ Μ. Άλι. Σύμφωνα με τη διευθύντρια κάστινγκ, Ντέμπι ΝτεΛίσι, οι τέσσερις ηθοποιοί επιλέχθηκαν επειδή ήταν «οι εκλεκτοί, αυτοί που ξεχώρισαν από την ομάδα».

Οι παραγωγοί επισκέφτηκαν το Εθνικό Ναυτικό Μουσείο UDT-SEAL για να δουν τη σημαδεμένη από σφαίρες σωστική λέμβο στην οποία οι πειρατές κρατούσαν αιχμάλωτο τον Καπετάνιο Φίλιπς, έτσι ώστε να ανακατασκευάσουν ένα ακριβές αντίγραφο για τα γυρίσματα. Ήταν επίσης σε θέση να επιθεωρήσουν κι ένα δείγμα ντρόουν τύπου Boeing Insitu ScanEagle UAV, το οποίο είχε χρησιμοποιηθεί για την παρακολούθηση της κρίσης, καθώς επίσης κι ένα τουφέκι ελεύθερου σκοπευτή τύπου Mark 11 Mod 0 (SR-25), το οποίο χρησιμοποιήθηκε από την ειδική ομάδα SEAL του Ναυτικού για την εκτέλεση των πειρατών. Και τα δύο εκτίθενται επίσης στο μουσείο.

### Γυρίσματα
Τα γυρίσματα της ταινίας *Captain Phillips* ξεκίνησαν στις 26 Μαρτίου 2012 και έλαβαν χώρα στα ανοιχτά των ακτών της Μάλτας στη Μεσόγειο θάλασσα. Τα γυρίσματα πάνω στο εμπορικό πλοίο *Alexander Maersk*, πανομοιότυπο με το *Maersk Alabama*, διήρκησαν εννέα εβδομάδες. Το *USS Truxtun*, ένα αντιτορπιλικό τύπου *Arleigh Burke* και αδελφό πλοίο του *Bainbridge*, χρησιμοποιήθηκε επίσης στα γυρίσματα.

### Μουσική
Τη μουσική της ταινίας *Captain Phillips* συνέθεσε ο Χένρι Τζάκμαν. Το soundtrack της ταινίας κυκλοφόρησε στις 15 Οκτωβρίου 2013 από τη Varèse Sarabande. Στην ταινία εμπεριέχονται και κάποια επιπρόσθετα τραγούδια, τα οποία είναι:
* «Up in Here» του KOVAS
* «Hilm B Hilm» του Μούσα Χάνχαν
* «Wonderful Tonight» του Έρικ Κλάπτον
* «The End» του Τζον Πάουελ, ένα κομμάτι από την ταινία *[[Πτήση 93]]* (2006) του Γκρίνγκρας

## Κυκλοφορία
Η ταινία *Captain Phillips* έκανε την πρεμιέρα της στις 20 Σεπτεμβρίου 2013, στο Κινηματογραφικό Φεστιβάλ της Νέας Υόρκης, λαμβάνοντας θετικά σχόλια για τη σκηνοθεσία, το σενάριο και τη φωτογραφία της, καθώς και για τις ερμηνείες των Τομ Χανκς και Μπαρκάντ Αμπντί.

Η ταινία κυκλοφόρησε σε DVD και Blu-ray στις 21 Ιανουαρίου 2014.

## Υποδοχή
### Box office
Με προϋπολογισμό $55 εκατομμυρίων, η ταινία *Captain Phillips* απέφερε έσοδα $107.1 εκατομμύρια από τις προβολές στη Νότια Αμερική και $111.7 εκατομμύρια από τις προβολές σε άλλες χώρες, φτάνοντας συνολικά τα $218.8 εκατομμύρια παγκοσμίως.

Κατά το πρώτο Σαββατοκύριακο προβολής στις Ηνωμένες Πολιτείες, η ταινία είχε έσοδα $25.7 εκατομμύρια, φτάνοντας στη δεύτερη θέση του box office πίσω από την ταινία *[[Gravity (ταινία)|Gravity]]* ($43.2 εκατομμύρια). Το δεύτερο Σαββατοκύριακο προβολής, τα έσοδα της ταινίας ανήλθαν στα $16.4 εκατομμύρια, διατηρώντας τη δεύτερη θέση στο box office.

Η ταινία δεν κατάφερε να εξασφαλίσει την κυκλοφορία της στην Κίνα, κάτι το οποίο ανησύχησε τη Sony Pictures αναφορικά με το κέρδος που θα είχε από τις προβολές στη χώρα. Σύμφωνα με πληροφορίες που αποκαλύφθηκαν μετά χακάρισμα της εταιρίας, με τον συνυπολογισμό όλων των εσόδων και εξόδων της ταινίας, το διαδικτυακό της κέρδος υπολογίζεται πως ανέρχεται στα $39 εκατομμύρια.

### Κριτικές
Στη σελίδα συλλογής κριτικών Rotten Tomatoes, η ταινία συγκεντρώνει ποσοστό αποδοχής 93%, βασισμένο σε 281 κριτικές, με μέσο όρο βαθμολόγησης 8.3/10. Στο τμήμα ομοφωνίας αναφέρεται: «Έξυπνη, με ισχυρή δράση και εξαιρετικά έντονη, η ταινία *Captain Phillips* προσφέρει στους θεατές μια σωστά δημιουργημένη Χολιγουντιανή βιογραφική ταινία — και στον Τομ Χανκς μία ευκαιρία για μία ακόμα υπέροχη ερμηνεία». Στη σελίδα συλλογής κριτικών Metacritic, η ταινία συγκεντρώνει ποσοστό 82/100, βασισμένο σε 48 κριτικές, με την ένδειξη «καθολική αναγνώριση». Σε ψηφοφορία κοινού από την ιστοσελίδα CinemaScore, η ταινία έλαβε μέση βαθμολόγηση «A», σε μία κλίμακα βαθμολόγησης από το A+ μέχρι το  F.

#### Top Ten κατάλογοι κριτικών
Διάφοροι Αμερικανοί κριτικοί τοποθέτησαν την ταινία ανάμεσα στις καλύτερες ταινίες της χρονιάς για το 2013.

* 1η – Κένεθ Τουράν, *[[Los Angeles Times]]*
* 2η – *[[Empire (κινηματογραφικό περιοδικό)|Empire]]*
* 3η – Λου Λούμενικ, *New York Post*
* 3η – Ρότζερ Μουρ, Movie Nation
* 4η – Ράφερ Γκουζμάν, *Newsday*
* 4η – Αν Τόμπσον, *IndieWire*
* 5η – Κρίστοφερ Ορ, *The Atlantic*
* 5η – Κρις Νασταγουάτι, *[[Entertainment Weekly]]*
* 5η – Κάιλ Σμιθ, *New York Post*
* 5η – Ματ Σίνγκερ, *The Dissolve*
* 5η – Κρίστοφερ Ρόσεν & Μάικ Ράιαν, *Huffington Post*
* 6η – Ρίτσαρντ Ρόπερ, *Chicago Sun-Times*
* 6η – Μάρα Ρέινστεϊν, *Us Weekly*
* 6η – Ράντι Μάγιερς, *San Jose Mercury News*
* 6η – Μικ ΛαΣαλ, *[[San Francisco Chronicle]]*
* 7η – Ρίτσαρντ Λόσον, *Vanity Fair*
* 7η – Πίτερ Τράβερς, *[[Rolling Stone]]*
* 7η – Τζο Νομαγιέρ, *New York Daily News*
* 8η – Σάσα Στόουν, *Awards Daily*
* 8η – Λίσα Κένεντι, *Denver Post*
* 8η – Μπάρμπαρα Βαντσέρι, *Pittsburgh Post-Gazette*
* 9η – Τζενεβίβ Κόσκι, *The Dissolve*
* 9η – Μάικ Σκοτ, *The Times-Picayune*
* 9η – Τζέιμς Μπεραρντινέλλι, Reelviews
* Καλύτερες ταινίες του 2013 (Αλφαβητική κατάταξη) – Ντέιβιντ Ντένμπι, *[[The New Yorker]]*
* Καλύτερες ταινίες του 2013 (Αλφαβητική κατάταξη) – Μανόλια Ντάργκις, *[[The New York Times]]*

### Διακρίσεις
Η ταινία *Captain Phillips* έλαβε έξι υποψηφιότητες για Βραβείο Όσκαρ στις κατηγορίες Καλύτερης Ταινίας, Β΄ Ανδρικού Ρόλου (Αμπντί), Καλύτερου Προσαρμοσμένου Σεναρίου, Καλύτερου Μοντάζ, Καλύτερης Μίξης Ήχου και Καλύτερου Μοντάζ Ήχου, χωρίς ωστόσο να κερδίζει κάποια από αυτές. Η ταινία ήταν υποψήφια και για τέσσερις Χρυσές Σφαίρες στις κατηγορίες Καλύτερης Δραματικής Ταινίας, Α' Ανδρικού Ρόλου σε Δράμα (Χανκς), Β' Ανδρικού Ρόλου (Αμπντί) και Καλύτερης Σκηνοθεσίας (Γκρίνγκρας), χωρίς όμως να κερδίζει κάποιο από τα τέσσερα βραβεία. Ήταν επίσης υποψήφια για εννέα βραβεία BAFTA, συμπεριλαμβανομένων των βραβείων Καλύτερης Ταινίας, Καλύτερης Σκηνοθεσίας (Γκρίνγκρας), Α' Ανδρικού Ρόλου (Χανκς), Β' Ανδρικού Ρόλου (Αμπντί) και Καλύτερου Διασκευασμένου Σεναρίου, με τον Αμπντί να κερδίζει αυτό του Β' Ανδρικού Ρόλου.

## Ιστορική ακρίβεια

Σε ένα άρθρο της εφημερίδας *New York Post*, κάποια από τα μέλη του πληρώματος του *Maersk Alabama* κατηγόρησαν την ταινία ως ανακριβή όσον αφορούσε τα γεγονότα και την απεικόνιση του Φίλιπς, ισχυριζόμενοι πως ο Φίλιπς δεν ήταν τόσο ηρωικός όσο παρουσιάζεται σε αυτήν. Ο Μάικ Πέρι, ο επικεφαλής μηχανικός του πλοίου, σε μια συνέντευξή του στο CNN υποστήριξε επίσης πως η ταινία δεν λέει την πραγματική ιστορία.

Ο σκηνοθέτης της ταινίας, Πολ Γκρίνγκρας, δήλωσε δημόσια πως «υποστηρίζει την αυθεντικότητα της ταινίας *Captain Phillips*», παρά τα παράπονα περί ανακρίβειας για το πώς απεικονίζονται τα γεγονότα γύρω από την πειρατεία και, «στο τέλος της μέρας, είναι εύκολο να προσφεύγει κάποιος σε ανώνυμες κατηγορίες εναντίον της ταινίας. Τα γεγονότα όμως είναι καθαρά. Το πλοίο του Καπετάνιου Φίλιπς δέχθηκε επίθεση και το πλοίο και το πλήρωμα και το εμπόρευμά του έφτασαν με ασφάλεια στο λιμάνι, χωρίς κανείς να τραυματιστεί ή να χάσει τη ζωή του. Αυτή την ιστορία λέμε και είναι η ακριβής ιστορία». Ο υποπλοίαρχος του Φίλιπς, Σέιν Μέρφι, δήλωσε σε συνέντευξή του στην ιστοσελίδα *Vulture*, η οποία δημοσιεύτηκε στις 16 Οκτωβρίου 2013, πως ήταν ικανοποιημένος με το πώς η ταινία απεικονίζει τόσο τον Φίλιπς, όσο και τον ίδιο, συμπληρώνοντας πως απογοητεύτηκε μόνο με το ότι η ταινία δεν πρόβαλε υλικό από τις οικογένειες του πληρώματος στο σπίτι ή τα σχόλια του Προέδρου σχετικά με την πειρατεία.

Το μπλογκ *Information is Beautiful*, λαμβάνοντας υπόψη τη δημιουργική άδεια, εκτίμησε ότι η ταινία ήταν κατά 81,4% ακριβής όταν έγινε σύγκριση με τα πραγματικά γεγονότα, αποκαλώντας την «αρκετά ακριβή».

## Παραπομπές


## Εξωτερικοί σύνδεσμοι
*

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2013
Κατηγορία:Ταινίες παραγωγής Columbia Pictures
Κατηγορία:Αμερικανικές δραματικές ταινίες
Κατηγορία:Αμερικανικές θρίλερ ταινίες
Κατηγορία:Αγγλόφωνες ταινίες
Κατηγορία:Αμερικανικές βιογραφικές ταινίες
Κατηγορία:Πειρατεία στη Σομαλία
Κατηγορία:Δραματικές ταινίες βασισμένες σε πραγματικά γεγονότα
Κατηγορία:Ταινίες γυρισμένες στη Μάλτα
Κατηγορία:Ταινίες γυρισμένες στο Μαρόκο
Κατηγορία:Ταινίες γυρισμένες στη Μασαχουσέτη
Κατηγορία:Ταινίες γυρισμένες στη Βιρτζίνια
Κατηγορία:Ταινίες σε σκηνοθεσία Πολ Γκρίνγκρας
Κατηγορία:Ταινίες με μουσική σύνθεση Χένρι Τζάκμαν
Κατηγορία:Ταινίες IMAX